Na temelju članka 18. Zakona o proračunu („Narodne novine“, broj 144/21) i članka 32. Statuta Općine Biskupija („Službeni vjesnik Šibensko-kninske županije“, broj 9/09 , 4/11, 8/12, 4/13, 2/18, 5/19, 3/20 i 3/21), Općinsko vijeće Općine Biskupija, na 13. sjednici od 15. prosinca 2022. godine, donosi

**ODLUKU**

**o izvršenju proračuna Općine Biskupija za 2023. godinu**

**I. OPĆE ODREDBE**

**Članak 1.**

Ovom odlukom uređuju se prihodi i primci te rashodi i izdaci proračuna i njihovo ostvarivanje odnosno izvršavanje, opseg zaduživanja i jamstava, upravljanje financijskom i nefinancijskom imovinom, prava i obaveze korisnika proračunskih sredstava, pojedine ovlasti općinskog načelnika u izvršavanju proračuna za tekuću godinu, kazne za neispunjenje obaveza te druga pitanja u izvršenju proračuna.

**II. SADRŽAJ PRORAČUNA**

**Članak 2.**

Proračun se sastoji od plana za proračunsku godinu i projekcija za sljedeće dvije godine, a sadrži financijske planove proračunskih korisnika prikazane kroz opći i posebni dio i obrazloženje proračuna.

Opći dio proračuna sadrži:

-sažetak račun prihoda i rashoda i račun financiranja,

-račun prihoda i rashoda i račun financiranja.

Račun prihoda i rashoda proračuna sastoji se od prihoda i rashoda iskazanih prema izvorima financiranja i ekonomskoj klasifikaciji te rashoda iskazanih prema funkcijskoj klasifikaciji.

U računu financiranja iskazuju se primici od financijske imovine i zaduživanja te izdaci za financijsku imovinu i otplate instrumenata zaduživanja prema izvorima financiranja i ekonomskoj klasifikaciji.

Posebni dio proračuna sastoji se od plana rashoda i izdataka proračuna jedinice lokalne samouprave i njihovih proračunskih korisnika po organizacijskoj klasifikaciji, izvorima financiranja i ekonomskoj klasifikaciji, raspoređenih u programe koji se sastoje od aktivnosti i projekata.

Obrazloženje proračuna sastoji se od obrazloženja općeg dijela proračuna i obrazloženja posebnog dijela proračuna.

 **Članak 3.**

Prihodi proračuna su: prihodi od poreza, pomoći iz inozemstva i od subjekata unutar općeg proračuna, prihodi od imovine, prihodi od upravnih i administrativnih pristojbi, pristojbi po posebnim propisima i naknada, prihodi od prodaje proizvoda i robe te pružanja usluga i prihodi od donacija, kazne, upravne mjere i ostali prihodi i prihodi od prodaje proizvedene dugotrajne imovine.

Rashodi proračuna su:rashodi za zaposlene, materijalni rashodi, financijski rashodi, subvencije, naknade građanima i kućanstvima na temelju osiguranja i druge naknade, ostali rashodi i rashodi za nabavu proizvedene dugotrajne imovine.

**III. IZVRŠENJE PRORAČUNA**

**Članak 4.**

Proračunski korisnici i jedinice lokalne i područne (regionalne) samouprave odgovorni su za potpunu i pravovremenu naplatu prihoda i primitaka iz svoje nadležnosti, za njihovu uplatu u proračun i za izvršavanje svih rashoda i izdataka u skladu s namjenama.

Prihodi proračuna ubiru se i uplaćuju u proračun u skladu sa zakonom ili drugim propisima, nezavisno o visini prihoda planiranih u proračunu.

 Prihodi i primici uplaćeni u proračun do kraja tekuće godine prihod su proračuna tekuće godine.

 **Članak 5.**

Proračunski korisnici su izuzeti od obaveze uplate ostvarenih vlastitih i namjenskih prihoda i primitaka u proračun.

Prihodi iz stavka 1. ovog članka planiraju se u financijskim planovima proračunskih korisnika i uplaćuju na njihov račun, a mogu se koristiti isključivo za namjene utvrđene financijskim planovima.

Trošenje sredstava iz stavka 1.ovog članka nadzire se prilikom sastavljanja konsolidiranih polugodišnjih i godišnjih financijskih izvještaja.

 **Članak 6.**

Namjenski prihodi su doprinosi, prihodi za posebne namjene, pomoći, donacije i prihodi od prodaje ili zamjene nefinancijske imovine u vlasništvu proračunskog korisnika, a koja nisu stečena od općih prihoda i primitaka, te naknade s naslova osiguranja ako premija nije plaćena iz općih prihoda i primitaka.

Namjenski primici su primici od financijske imovine i zaduživanja čija je namjena utvrđena propisom i/ili ugovorom.

Prihodi i primici iz stavaka 1.i 2. ovog članka uplaćuju se u proračun i njegov su sastavni dio.

 **Članak 7.**

 Sredstva namjenskih prihoda i primitaka koja nisu iskorištena u prethodnoj godini prenose se u tekuću proračunsku godinu.

 Ako su namjenski prihodi i primici uplaćeni u nižem iznosu nego što je planirano, mogu se preuzeti i plaćati obaveze do visine uplaćenih odnosno prenesenih sredstava.

 Rashodi i izdaci financirani iz namjenskih prihoda mogu se izvršavati iznad planiranih iznosa, a do visine uplaćenih odnosno prenesenih sredstava.

Rashodi i izdaci financirani iz namjenskih primitaka mogu se izvršavati iznad planiranih iznosa, a do visine uplaćenih odnosno prenesenih sredstava ako se za to prethodno ishodi suglasnost upravnog tijela za financije.

Naplaćeni i preneseni, a neplanirani namjenski prihodi i primici mogu se izvršavati prema naknadno utvrđenim aktivnostima i/ili projektima i/ili stavkama ako se za to prethodno ishodi suglasnost upravnog tijela za financije.

 **Članak 8.**

Vlastiti prihodi proračunskih korisnika su prihodi koke proračunski korisnici ostvaruju od obavljanja poslova na tržištu i u tržišnim uvjetima, a koje poslove mogu obavljati i drugi subjekti izvan općeg proračuna.

Sredstva vlastitih prihoda koja nisu iskorištena u prethodnoj godini prenose se u tekuću proračunsku godinu.

Ako su vlastiti prihodi uplaćeni u nižem iznosu nego što je planirano, mogu se preuzeti i plaćati obaveze do visine uplaćenih odnosno prenesenih sredstava.

Vlastiti prihodi mogu se izvršavati iznad planiranih iznosa, a do visine uplaćenih odnosno prenesenih sredstava.

Naplaćeni i preneseni, a neplanirani vlastiti prihodi mogu se koristiti prema naknadno utvrđenim aktivnostima i/ili projektima i/ili stavkama ako se za to prethodno ishodi suglasnost upravnog tijela za financije.

 **Članak 9.**

Rashodi i izdaci proračuna mogu se preraspodijeliti najviše do 5 posto na razini skupine ekonomske klasifikacije koju donosi Općinsko vijeće koja se umanjuje i to unutar izvora financiranja opći prihodi i primici i unutar izvora financiranja namjenski primici.

Iznimno os stavka 1.ovog članka, sredstva izvora financiranja opći prihodi i primici mogu se preraspodijeliti na izvor financiranja namjenski primici najviše do 15 posto na razini skupine ekonomske klasifikacije koju donosi Općinsko vijeće.

Sredstva u proračunu mogu se preraspodijeliti isključivo u planu za tekuću proračunsku godinu.

Sredstva se ne mogu preraspodijeliti između računa prihoda i rashoda i računa financiranja.

Općinski načelnik odobrava provedbu preraspodjele sredstava i naknadno utvrđivanje aktivnosti i/ili projekata i/ili stavki.

Općinski načelnik o provedenim preraspodjelama izvještava Općinsko vijeće u polugodišnje i godišnjem izvještaju o izvršenju proračuna.

 **Članak 10**.

Proračun se izvršava u skladu sa zakonom i drugim propisima.

Proračun se izvršava u skladu s raspoloživim sredstvima i nastalim obavezama.

Rashodi i izdaci proračuna izvršavaju se do visine planiranih sredstava.

Ako aktivnosti i projekti za koje su sredstva osigurana u proračunu tekuće godine nisu izvršeni do visine utvrđene proračunom mogu se u roj visini izvršavati i sljedećoj godini na način i pod uvjetima propisanim odlukom o izvršenju proračuna.

 **Članak 11.**

Plaćanje rashoda i izdataka proračuna mora se temeljiti na vjerodostojnoj knjigovodstvenoj ispravi kojom se dokazuje obaveza plaćanja.

Odgovorna osoba dužna je prije isplate provjeriti pravni temelj i visinu obaveze koja proizlazi iz knjigovodstvene isprave.

Nalog za plaćanje izdaje općinsku načelnik.

 **Članak 12.**

Općina Biskupija obavezna je provjeriti zakonito i namjensko korištenje sredstava isplaćenim proračunskim korisnicima odnosno krajnjim korisnicima.

 **Članak 13**.

Za isporuke robe, radova i usluga plaćanje predujmom predviđa se samo iznimno, na temelju prethodno dobivene suglasnosti općinskog načelnika.

 **Članak 14.**

 U proračunu se utvrđuje sredstva za proračunsku zalihu.

Sredstva proračunske zalihe koriste se za financiranje rashoda nastalih pri otklanjanju posljedica elementarnih nepogoda, epidemija, ekoloških i ostalih nepredvidivih nesreća odnosno izvanrednih događaja tijekom godine.

Sredstva proračunske zalihe iz stavka 2.ovog članka mogu iznositi najviše 0,50 posto planiranih općih prihoda proračuna tekuće godine bez primitaka.

Sredstva proračunske zalihe ne mogu se koristiti za pozajmljivanje.

 **Članak 15.**

O korištenju sredstava proračunske zalihe odlučuje općinski načelnik sukladno odluci o izvršavanju proračuna

Općinski načelnik obavezan je tromjesečno izvijestiti Općinsko vijeće o korištenju sredstava proračunske zalihe.

 **Članak 16**.

Pogrešno ili više uplaćeni prihodi na jedinstveni račun proračuna vraćaju se uplatiteljima na teret tih prihoda.

O povratku iz stavka 1.ovog članka donosi se rješenje protiv kojeg nije dopuštena žalba, ali se može pokrenuti upravni spor.

 **Članak 17.**

Ako se naknadno utvrdi da je isplata iz proračuna izvršena nezakonito i/ili neopravdano odnosno da su sredstva utrošena nezakonito, nenamjenski ili nesvrhovito, Općina Biskupija odnosno proračunski korisnik dužan je odmah zahtijevati povrat sredstava u proračun.

**Članak 18.**

Ako tijekom godine dođe do znatnije neusklađenosti planiranih prihoda i izdataka Proračuna, uravnoteženje proračuna provodi se izmjenama i dopunama Proračuna, a podnosi se Općinskom vijeću na usvajanje.

**Članak 19.**

Sredstva raspoređena Posebnim dijelom proračuna, namijenjena za aktivnosti, projekte koja se izvršavaju kao subvencije, donacije i pomoći raspoređuju se posebnom odlukom ili zaključkom općinskog načelnika.

Sredstva namijenjena za tekuće donacije koja nisu iskorištena u okviru programa, kultura, sport, socijalna skrb, nacionalne manjine, religija, politika i sl. rasporediti će se krajnjim korisnicima temeljem posebne odluke općinskog načelnika.

**Članak 20.**

Postupak nabave investicijskih dobara i usluga (roba, radova, i usluga), te ustupanja poslova provodit će se u skladu s propisima o javnoj nabavi.

Postupak jednostavne vrijednosti nabave provodi se temeljem posebnog akta koji donosi općinski načelnik.

Odgovorna osoba za provedbu postupka javne nabave robe, radova i usluga je općinski načelnik.

**Članak 21.**

Prava vezana za rad i radne odnose zaposlenih reguliraju se u skladu s odlukama Općinskog vijeća Općine Biskupija, općinskog načelnika, zakonskim propisima i općim aktima i izvršavati će se u skladu s propisima i planiranim sredstvima proračuna.

Naknade za rad predstavničkog tijela isplaćuju se temeljem Odluke o naknadama troškova za rad općinskog vijeća.

.

**Članak 22.**

Pravne osobe u većinskom vlasništvu Općine Biskupija čiji je osnivač Općina Biskupija mogu se zadužiti samo uz suglasnost Općine Biskupija.

Odluku o davanju suglasnosti iz stavka 1.ovog članka donosi Općinsko vijeće.

**Članak 23.**

 Općinski načelnik odgovoran je za planiranje i izvršavanje proračuna u cjelini, te za zakonitost, svrsishodnost, učinkovitost i ekonomično raspolaganje proračunskim sredstvima.

 **Članak 24.**

Raspoloživim novčanim sredstvima na računu proračuna upravlja općinski načelnik.

 Općinski načelnik upravlja nekretninama, pokretninama i imovinskim pravima u vlasništvu Općine, te odlučuje o stjecanju nekretnina i pokretnina u vlasništvu Općine prema odredbama Statuta.

**Članak 25.**

Proračun se izvršava do 31.prosinca 2023. godine.

Financijske obveze koje se ne budu podmirile do 31. prosinca 2023. godine, podmiriti će se iz proračuna naredne fiskalne godine.

O namjeni viška prihoda i pokriću manjka iz prethodne godine odlučuje Općinsko vijeće pri donošenju Odluke o raspodjeli rezultata poslovanja.

**IV. ZAVRŠNA ODREDBA**

 **Članak 26.**

Ova odluka stupa na snagu osmog dana od dana objave u „Službenom vjesniku Šibensko-kninske županije“, a primjenjuje se od 01. siječnja 2023. godine.

KLASA: 400-06/21-01/10

URBROJ. 2182-17-01-22-01

Orlić, 15.prosinca 2022.godine

**OPĆINSKO VIJEĆE**

**OPĆINE BISKUPIJA**

 **Predsjednik:**

 **Dragan Vukmirović, v.r.**